text: Epimetheus
  
  publiceret: 2020-12-07 15:38:29+01:00
  Epimetheus, en græsk titan, som er bror til Prometheus. Myten om ham fortælles hos Hesiod: Trods sin kloge brors advarsler giftede Epimetheus sig med Pandora, og derved påførte han menneskeheden kønsdrift, ægteskab og forsørgerpligt.
  Sofisten Protagoras' myte om menneskenes udviklingshistorie fortæller, at Epimetheus tankeløst delte alle færdigheder og evner ud til dyrene og glemte menneskene, som nøgne og hjælpeløse stod sidst i køen. Prometheus stjal herefter ilden fra guderne og gav den til menneskene, så de kunne overleve.